Ману закондор

Ману закондор (санскритче манавадхар-машастра) – индилердин жеке жана коомдук турмушун аныктаган байыркы диний-укуктук нормалар жыйнагы. Инди салты боюнча ману закондорун мифтик адам ата Ману түзгөн деп эсептелет. Ману закондору санскрит тили менен ыр түрүндө жазылып, 12 бөлүмдөн турат. Чыгармада аалам, адам коому, катмарлар – варналардын пайда болушу, адам билим алып жаткан учурда кандай эрежелер менен жашаш керек, үй-бүлөлүү адамдын жашоо эрежелери, падышанын милдеттери жана мамлекетти башкаруу, сот иштерин жүргүзүү, ар кандай кылмыштарды жазалоо ж. б. жөнүндө байыркы индилердин көз караштары баяндалат. Окумуштуулар Георг Бюлер биздин заманга чейинки 2 – биздин замандын 2-кылымында түзүлгөн деп эсептесе, Пандуранг Ваман Кане биздин заманга чейинки 2 – биздин замандын 1-кылымында, К. П. Жаясвала мындан да так маалыматты көрсөтөт: биздин заманга чейинки 150–120-жылдары түзүлсө керек деген пикирлерин билдирет. Ману закондорундагы негизги материал биздин заманга чейинки 4–2-кылымдагы Маурьелер империясынын мезгилине таандык (бирок андан да мурдагылары бар). Ману закондору англис тилине 1794-жылы (котормочу Уильям Жонс), орус тилине 1913-жылы (котормочу С.Д. Эльманович) которулган. Ману закондору – Байыркы Индиянын социалдык-экономикалык тарыхын жана маданиятын изилдөөдө баалуу булак. 
Категория: Терминдер жана түшүнүктөр
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7